Την άμεση εφαρμογή του αντικαπνιστικού νόμου ζήτησαν οι ειδικοί σε εκδήλωση της Ελληνικής Αντικαρκινικής Εταιρείας, καλώντας η αρχή να γίνει από την ελληνική Βουλή.

Με αφορμή την σημερινή Παγκόσμια Ημέρα κατά του Καρκίνου, ο Ευρωπαίος επίτροπος Υγείας και Ασφάλειας των Τροφίμων Βιτένις Αντριουκάιτις αναφέρθηκε στο κάπνισμα, τη διακοπή του και τις σοβαρές επιπτώσεις του στη δημόσια Υγεία.

Ο Βιτένις Αντριουκάιτις τόνισε ότι οι καπνιστές πεθαίνουν 14 χρόνια νωρίτερα απ' ότι οι μη καπνιστές.

«Πρέπει να ενδιαφερθούμε γι' αυτούς τους ανθρώπους αλλά και για τους παθητικούς καπνιστές», είπε και επισήμανε πως η χώρα μας είναι «η πρώτη χώρα στην Ευρώπη σε καπνιστές παρότι τα τελευταία χρόνια παρατηρείται μείωση του καπνίσματος. Το παθητικό κάπνισμα υπάρχει στην Ελλάδα σε ποσοστό που αγγίζει το 78%. Σε αυτό το ποσοστό φτάνει η έκθεση των παθητικών καπνιστών και είναι το υψηλότερο στην Ευρώπη».

Ο Ευρωπαίος επίτροπος έκανε λόγο για 20% αύξηση του καπνίσματος στους νέους τα τελευταία χρόνια στην Ε.Ε. και κάλεσε κυβέρνηση και αντιπολίτευση να εφαρμόσουν τον αντικαπνιστικό νόμο στην Ελλάδα, λέγοντας ότι η αρχή θα πρέπει να γίνει από την ελληνική Βουλή.

«Το κάπνισμα καταστρέφει τη ζωή των παιδιών μας, ρυπαίνει το περιβάλλον μας και μας σκοτώνει σιγά σιγά» κατέληξε, μιλώντας στα ελληνικά ο επίτροπος.

Με πληροφορίες από ΑΠΕ-ΜΠΕ